CELEX: 32020D1119
Language: lv
Date: 2020-07-27 00:00:00
Title: Komisijas Īstenošanas lēmums (ES) 2020/1119 (2020. gada 27. jūlijs), ar ko saskaņā ar Eiropas Parlamenta un Padomes Regulu (ES) Nr. 528/2012 tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot ārpus telpām biocīdu Ficam D (izziņots ar dokumenta numuru C(2020) 4968) (Autentisks ir tikai teksts angļu valodā)

29.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 243/3
               
            
         KOMISIJAS ĪSTENOŠANAS LĒMUMS (ES) 2020/1119
         (2020. gada 27. jūlijs),
         ar ko saskaņā ar Eiropas Parlamenta un Padomes Regulu (ES) Nr. 528/2012 tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot ārpus telpām biocīdu Ficam D
         
         
            
               (izziņots ar dokumenta numuru C(2020) 4968)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (2) 131. pantu,
         tā kā:
         
                     (1)
                  
                  
                     2019. gada 3. septembrī Apvienotās Karalistes Veselības un drošības pārvalde (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2020. gada 1. martam atļaut biocīda Ficam D piedāvāšanu tirgū un lietošanu ārpus telpām Āzijas sirseņa pūžņu apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja pārējo dalībvalstu kompetentās iestādes un Komisiju par šo pasākumu un tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams dzīvnieku (it īpaši medus bišu un citu derīgo kukaiņu) un vides aizsardzībai. Āzijas sirsenis (Vespa velutina nigrithorax de Buysson, 1905) Komisijas Īstenošanas regulā (ES) 2016/1141 ir iekļauts to invazīvo svešzemju sugu sarakstā, kuras rada bažas Savienībai (3), jo zinātniski pierādījumi liecina, ka šī suga varētu būtiski nelabvēlīgi ietekmēt biodaudzveidību vai ar to saistītos ekosistēmu pakalpojumus. Konkrētāk, Āzijas sirsenis apdraud medus bites un citus derīgos kukaiņus, no kuriem tas barojas, un tādējādi ir to ekoloģiskajai lomai traucējošs faktors.
                  
               
                     (3)
                  
                  
                     Eiropas Parlamenta un Padomes Regulas (ES) Nr. 1143/2014 (4) 17. pantā ir noteikts, ka dalībvalstīm nekavējoties jāpiemēro izskaušanas pasākumi pēc tam, kad sarakstā iekļauta suga to teritorijā ir konstatēta agrīnā invāzijas stadijā.
                  
               
                     (4)
                  
                  
                     Sausās miglošanas pulverī Ficam D aktīvā viela ir bendiokarbs, un tas ir apstiprināts lietošanai 18. produkta veida biocīdos (insekticīdos, akaricīdos un līdzekļos citu posmkāju kontrolei), kuri definēti Regulas (ES) Nr. 528/2012 V pielikumā. Ficam D atļauja ir piešķirta, pamatojoties uz Apvienotās Karalistes tiesību aktiem biocīdu jomā, un tas ir bijis galvenais līdzeklis, ar ko Apvienotā Karaliste apstrādāja un neitralizēja Āzijas sirseņa pūžņus. Iespējamā vides apdraudējuma dēļ, ko varētu radīt lietošana ārpus telpām, uz Regulas (ES) Nr. 528/2012 pamata tika piešķirta atļauja to lietot tikai iekštelpās.
                  
               
                     (5)
                  
                  
                     2020. gada 28. janvārī Komisija no kompetentās iestādes saņēma pamatotu lūgumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt. Pieprasījuma pamatā bija bažas par to, ka Āzijas sirsenis varētu apdraudēt medus bites un citus derīgos kukaiņus arī pēc 2020. gada 1. marta, un apsvērums, ka biocīdam Ficam D ir izšķiroša nozīme Āzijas sirseņa radītā apdraudējuma apturēšanā.
                  
               
                     (6)
                  
                  
                     Kompetentā iestāde ir meklējusi alternatīvas Āzijas sirseņa pūžņu apstrādei, kā arī alternatīvas tiešai pūžņu apstrādei, piemēram, ēsmas. Tomēr joprojām ir vajadzīgs laiks alternatīvu izmēģināšanai un analīzei, lai apstiprinātu to piemērotību un iedarbīgumu un konstatētu, kura ir Ficam D vislabākā alternatīva.
                  
               
                     (7)
                  
                  
                     Turklāt saskaņā ar kompetentās iestādes sniegto informāciju sākotnējā alternatīvu izpēte liecina, ka salīdzinājumā ar citām alternatīvām Āzijas sirseņu pūžņu apstrādei ar Ficam D ir priekšrocības. Apstrādei ar Ficam D nav vajadzīgi atkārtoti lietojumi – tādējādi tiek novērsta tādu sirseņu māšu izplatība vidē, kuras spēj dibināt jaunus pūžņus; apstrāde sirseņus nesatrauc (tas ir īpaši svarīgi, ja apstrāde notiek apdzīvotās vietās), un, atšķirībā no biocīdiem uz šķidruma bāzes, nav nepieciešama pūžņu samirkšana, kas var izraisīt pūžņu izjukšanu, kuras rezultātā būtu ļoti sarežģīti vai neiespējami veikt būtiski svarīgas laboratoriskās analīzes, piemēram, ģenētiskās analīzes pūžņu radniecības noteikšanai.
                  
               
                     (8)
                  
                  
                     Tā kā nepietiekama Āzijas sirseņa kontrole varētu apdraudēt medus bites un citus derīgos kukaiņus un minēto apdraudējumu nevar pietiekami ierobežot ar citiem līdzekļiem, ir lietderīgi ļaut kompetentajai iestādei pasākumu pagarināt ar dažiem nosacījumiem.
                  
               
                     (9)
                  
                  
                     Ņemot vērā, ka pasākuma termiņš ir beidzies 2020. gada 2. martā, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde var pagarināt atļauju biocīdu Ficam D piedāvāt tirgū un lietot ārpus telpām līdz Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas minētā pārejas perioda beigām vai līdz 2021. gada 3. septembrim, atkarībā no tā, kurš no minētajiem datumiem ir agrāk, izņemot Ziemeļīriju, attiecībā uz kuru minēto atļauju var pagarināt līdz 2021. gada 3. septembrim, ja vien tā nodrošina, ka šo biocīdu lieto tikai tās uzraudzībā esoši sertificēti operatori.
         
         
            2. pants
            Šis lēmums ir adresēts Lielbritānijas un Ziemeļīrijas Apvienotajai Karalistei.
            To piemēro no 2020. gada 2. marta.
         
         
            Briselē, 2020. gada 27. jūlijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  OV L 29, 31.1.2020., 7. lpp.
         
         
            (3)  Komisijas Īstenošanas regula (ES) 2016/1141 (2016. gada 13. jūlijs), ar ko atbilstīgi Eiropas Parlamenta un Padomes Regulai (ES) Nr. 1143/2014 pieņem sarakstu ar invazīvajām svešzemju sugām, kas rada bažas Savienībai (OV L 189, 14.7.2016., 4. lpp.).
         
            (4)  Eiropas Parlamenta un Padomes Regula (ES) Nr. 1143/2014 (2014. gada 22. oktobris) par invazīvu svešzemju sugu introdukcijas un izplatīšanās profilaksi un pārvaldību (OV L 317, 4.11.2014., 35. lpp.).